Spoštovani prof. Trošt!

Lepo pozdravljeni!

V osnovni šoli Col, kjer trenutno poučujem Glasbeno umetnost, sem v snov petega razreda uvrstil tudi vas; Se mi zdi prav, da se vaši sokrajani – zlasti mladina - zavedajo, kako pomemben sokrajan izvira s Cola. Tako sem jim naložil dodatno nalogo in nič povedal, o kom naj pišejo, dal sem jim le nekaj namigov… Vsi so vedeli, koga imam v mislih. Tudi sam sem iz njihovih nalog izvedel veliko novega o vas, predvsem pa sem se nasmejal prigodam, ki se jih Colčani spominjajo z vaših nastopov pri njih.

Tudi sam se rad spominjam let, ko sem obiskoval orglarsko šolo, čeprav sem se vas takrat celo bal!!! Bili ste vedno duhoviti, mi pa prestrašeni, prav smešno, res! In dve skladbi sta mi ostali za vedno v spominu: Scarlattijeva Aleluja in vaša Glejte, prihaja. Ko sem končal šolanje pri s. Ceciliji Kobal, pa ste mi dovolili, da sem priredil diplomski koncert v stolnici. Zame je to bil enkraten dogodek.

Velikokrat spremljam zbor Anton Foerster in tudi tam se vas nenehno spominjamo.

Skratka: mnogi vas imamo v svojih srcih in mislih in smo vam neizmerno hvaležni za vaše delo in naklonjenost.

**V imenu Osnovne šole Col, še zlasti pa petega razreda, ki je raziskal vaše življenje in delo, vam želim veliko veselja ob novorojenem, v Novem letu 2021 pa predvsem zdravja in nadaljnjih skladateljskih uspehov!**

**Bog vas živi še dolgo!**

učenci 5. razreda OŠ Col

Tanja Črv Kompara, razredničarka

Dušan Ješelnik, učitelj Glasbene umetnosti

Na Colu, 21. 12. 2020